Sistemi amerikan i vizave, pengesë për tërheqjen e talentit global
Krerët e bizneseve të Nju Jorkut thonë se si rezultat i kufizimeve në sistemin e vizave, ky qytet po humbet në krahasim me qytetet tjer
Njujorkezëve u pëlqen të thonë se qyteti i tyre është një përzierje e të gjithë botës. Por kur bëhet fjalë për tërheqjen e talenteve të reja në këtë vend, krerët e biznesit në Nju Jork thonë se qyteti po e humbet pozitën e tij globale. Ata ia vënë fajin politikës amerikane të imigracionit, e veçanërisht numrit të kufizuar të vizave H-1B që u jepen çdo vit kompanive të cilat duan të sjellin talente të reja për të punuar në Shtetet e Bashkuara. Këtë vit, qeveria do të japë 85 mijë viza H-1B. Kërkesa ishte aq e lartë saqë e gjithë kuota u mbush që ditën e parë që u hapën aplikimet me 1 prill. Në vitin 2007 pati mbi 150 mijë kërkesa. Kethrin Uailld udhëheq organizatën Partneriteti për qytetin e Nju Jorkut. Ajo thotë se perceptimet e gabuara bëjnë që Shtetet e Bashkuara të humbin rastin për të tërhequr talente nga i gjithë globi. Organizata e partneritetit thotë se talentet globale ndihmojnë në hapjen e tregjeve të reja jashtë vendit për kompanitë nga Nju Jorku, sjellin në qytet njerëz me të ardhura të larta dhe ndihmojnë në krijimin e vendeve të punës për njujorkezët e zakonshëm. Rajoni i Nju Jorkut ka numrin më të madh të aplikantëve për viza H1-B dhe kjo organizatë biznesi kërkon nga kongresi që të rrisë numrin e vizave për të pasqyruar realitetin e tregut. Fushata ka mbështetjen e kompanive të rëndësishme si gjigandi i aluminit Alkoa, në Park Avenue. Zëdhënësi i Alkoas, Kevin Loueri thotë se kompania ka humbur talente për shkak të kufizimeve. Në Amerikë ka reagime të fuqishme kundër imigracionit në rritje. Shtetet e Bashkuara janë në mes të një ngadalësimi ekonomik, me rritjen e papunësisë gjatë këtij viti zgjedhjesh. Mark Kerkorian është kreu i një organizate lobiste të quajtur Qendra për Studimet e Imigracionit. Ai thotë se dhënia e vizave H1-B është një mënyrë për të sjellë në Shtetet e Bashkuara krah të lirë pune. Udhëheqësit e biznesit në Nju Jork e hedhin poshtë këtë konstatim dhe thonë se për çdo të huaj që hyn në Shtetet e Bashkuara me vizë H1-B, krijohen pesë vende pune për amerikanët. Ata thonë se ndërsa Evropa dhe Azia po e rrisin numrin e vizave për të huajt e talentuar, Nju Jorku nuk duhet të mbetet pas. //ad//